钦定古今图书集成/方舆汇编/职方典/第1492卷 > 《阿卢仙洞记》解一经
## 钦定古今图书集成/方舆汇编/职方典/第1492卷 > 《阿卢仙洞记》解一经

嘉靖庚子孟夏，余来守是邦，闻城西五六里有仙洞，
即欲驰行，而仆夫以草深水湿告，已而弗果。越明春
二月初，风和日暖，政务休暇，命仆持炬往观，见山石
粗蠢，其中无足取者。及至大洞口，有太湖石当门。左
旁有廊，一连四隔，颇露其奇。行数步，有小洞口，止容
一人匍匐而入，亦有太湖石当门。又数步，路甚狭，若
人咽喉然。行数步，其路宏敞深邃，不辨东西南北也。
又行数步，下有雕阑一周；行数步，下有彩云一段，左
旁有大伞盖一柄。又行数步，旁有二女供炊。行数步，
旁有宝塔一峰；行数步，旁有狮、象猿三兽，固无全形，
皆显其首。行数步，悬石甚多，鸣哑各异。以石扣之，其
声有如大鼓者，有如洪钟者。咚咚隐隐，足耸听闻。行
数步，水滴有灯盏，圆深可爱。行数步，有擎天玉柱，高
三丈许，身被锦绣，挺然独立，直抵于山顶，真天下奇
观也。行数步，有水田一段，牛眠其内。行数步，有瑶床
一张，若施帐幔者。行数步，佛龛一座，构檐结栋，虽工
于画者，不能模仿其妙矣。行数步，右旁陡下有水，其
深莫测，其他奇情异景，千态万状，不能殚述，聊记其
大概如是。